b'\n_START_ARTICLE_\n\xc5\xa0abataka\n_START_SECTION_\nPoreklo\n_START_PARAGRAPH_\n\xc5\xa0abataka je bil sin faraona Pija in kraljice Pebatme, \xc4\x8deprav obstajajo tudi mnenja, da je bil Pijev brat.\n_START_SECTION_\nVojni pohodi\n_START_PARAGRAPH_\nMed \xc5\xa0abatakovim vladanjem so na Bli\xc5\xbenjem vzhodu tr\xc4\x8dili interesi dveh takratnih velesil,  Asirije in Egipta, ki so se odrazili v vojnih pohodih asirskega kralja Sanheriba v Palestino. Obe cesarstvi sta posku\xc5\xa1ali raz\xc5\xa1iriti svoj vpliv na bli\xc5\xbenja ozemlja. Dr\xc5\xbeave Sirije, Fenicije in Palestine so ob podpori Egipta oblikovale zavezni\xc5\xa1tvo proti Asiriji. Koalicija je vklju\xc4\x8devala mestne dr\xc5\xbeave Tir, Sidon, Arvad, Biblos, A\xc5\xa1dod, Ekron (asirska A\xc5\xa1karuna, sodobni Akir), A\xc5\xa1kelon, Amon, Moab, Judejo, arabska plemena, Egipt in druge. Judejski kralj Ezekija in njegove zaveznice so ra\xc4\x8dunale na podporo Egipta. Biblija, ki govori o teh dogodkih v Knjigi kraljev,  omenja faraona Taharko, Jo\xc5\xbeef Flavij govori o faraonu Tarsiku, Herodot pa o Sefonu (II, 141), nekdanjem sve\xc4\x8deniku boga Ptaha, ki je \xc4\x8dude\xc5\xbeno prepre\xc4\x8dil invazijo asirskega kralja Sanheriba. Sefon, ki bi lahko bil \xc5\xa0abataka, se je obrnil na svoje bo\xc5\xbeanstvo, ki je v sovra\xc5\xbeni tabor poslalo mi\xc5\xa1i, da so razgrizle roke sovra\xc5\xbenikovih vojakov.\n_START_SECTION_\nVladanje\n_START_PARAGRAPH_\nV Berlinskem muzeju so zidovi manj\xc5\xa1e zgradbe, ki jo je zgradil \xc5\xa0abataka pri svetem jezeru v Karnaku za skladi\xc5\xa1\xc4\x8denje dnevnih \xc5\xbertvenih daril bogu Amonu. Na eni od sten so upodobljeni faraon, Amon in Mut. Na faraonovi glavi je egip\xc4\x8danski diadem z dvema ureoma, simbol oblasti nad Nubijo in Egiptom. V u\xc5\xa1esih ima ku\xc5\xa1itske uhane v obliki ovnove glave. Nad Amonom je napis, ki mu obljublja podjarmljenje kraljev vseh de\xc5\xbeel, Mut pa mu obljublja veliko vladarskih let. _NEWLINE_\xc5\xa0abataka ni vladal ve\xc4\x8d kot dvanajst let. Zelo verjetno ga je ubil njegov naslednik Taharka. Na vseh slikah je bilo kasneje izbrisano \xc5\xa0abatakovo ime in ureus, kar je u\xc5\xbealilo narodni ponos Egip\xc4\x8danov. Julij Afri\xc4\x8dan, ki se sklicuje na  Manetona, pravi, da je \xc5\xa0abataka (Sebitos) vladal \xc5\xa1tirinajst let, Evzebij Cezarejski, ki se sklicuje na armensko razli\xc4\x8dico Manetonove Egiptiake (Zodovina Egipta), pa trdi, da je vladal dvanajst let.\n_START_SECTION_\nPokop\n_START_PARAGRAPH_\n\xc5\xa0abataka je pokopan v grobnici K.18 v  El Kurruju.'